Document ID: 32012R0114

РЕГЛАМЕНТ (ЕС) № 114/2012 НА СЪВЕТА
от 10 февруари 2012 година
за изменение на Регламент (ЕО) № 765/2006 относно ограничителни мерки по отношение на Беларус
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215 от него,
като взе предвид Решение 2012/36/ОВППС на Съвета от 23 януари 2012 г. (1) за изменение на Решение 2010/639/ОВППС на Съвета (2) относно ограничителни мерки срещу Беларус,
като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
като има предвид, че:
(1)
В Регламент (ЕО) № 765/2006 на Съвета (3) се предвижда замразяване на активите на президента Лукашенко и някои длъжностни лица на Беларус.
(2)
С Решение 2012/36/ОВППС Съветът реши, че замразяването на финансови средства и икономически ресурси следва да бъде разширено към лица, които са отговорни за тежки нарушения на правата на човека или за репресии срещу гражданското общество и демократичната опозиция, включващи по-специално лица на ръководни постове, както и за лицата и образуванията, които се възползват от режима на Лукашенко или го подкрепят, включващи по-специално лица и образувания, които предоставят финансова или материална подкрепа на режима.
(3)
Тази мярка попада в обхвата на Договора за функционирането на Европейския съюз и следователно за нейното прилагане е необходим акт на равнището на Съюза, по-специално с цел да се осигури еднаквото ѝ прилагане от страна на икономическите оператори във всички държави-членки.
(4)
Регламент (ЕО) № 765/2006 следва да бъде съответно изменен.
(5)
За да се гарантира ефективното прилагане не мерките, предвидени в настоящия регламент, той следва да влезе в сила в деня след публикуването му,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 765/2006 се изменя, както следва:
1)
Член 2 се заменя със следния член:
„Член 2
1. Замразяват се всички финансови средства и икономически ресурси, които са притежание или собственост, държани или контролирани от физически или юридически лица, образувания или органи, изброени в приложения I, IA и IБ.
2. Никакви финансови средства или икономически ресурси не се предоставят пряко или косвено на или в полза на физическите или юридическите лица, образуванията или органите, изброени в приложение I, IA или IБ.
3. Забранява се съзнателното и умишлено участие в дейности, чийто предмет или резултат е прякото или косвено заобикаляне на мерките, посочени в параграфи 1 и 2.
4. Приложение I съдържа списък на физическите или юридическите лица, образуванията и органите, които в съответствие с член 2, параграф 1, буква а) от Решение 2010/639/ОВППС на Съвета от 25 октомври 2010 г. относно ограничителните мерки срещу Беларус (4) са определени от Съвета като отговорни за нарушаването на международните стандарти за провеждане на избори в контекста на президентските избори в Беларус от 19 март 2006 г. и за репресиите срещу гражданското общество и демократичната опозиция, или като свързани с отговорните за това.
5. Приложение IA съдържа списък на физическите или юридическите лица, образуванията и органите, които в съответствие с член 2, параграф 1, буква б) от Решение 2010/639/ОВППС са определени от Съвета като отговорни за нарушаването на международните стандарти за провеждане на избори в контекста на президентските избори в Беларус от 19 декември 2010 г. и за репресиите срещу гражданското общество и демократичната опозиция, или като свързани с отговорните за това.
6. Приложение IБ съдържа списък на физическите или юридическите лица, образуванията и органите, които в съответствие с член 2, параграф 1, букви в) и г) от Решение 2010/639/ОВППС са определени от Съвета като: i) отговорни за сериозни нарушения на правата на човека или за репресии срещу гражданското общество и демократичната опозиция в Беларус; или ii) лица и образувания, които получават ползи от или подкрепят режима на Лукашенко.
2)
В член 2б, параграфи 1 и 2, в член 3, параграф 1, буква а), в член 4а и в член 8а, параграфи 1 и 4 позоваванията на „приложения I и IA“ се заменят с позовавания на „приложения I, IA и IБ“.
Член 2
Приложението към настоящия регламент се вмъква като приложение IБ към Регламент (ЕО) № 765/2006.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 февруари 2012 година.

Labels: 10
18
5
11